钦定古今图书集成/明伦汇编/氏族典/第466卷 > 《廖用贤尚友录》 > 《桂氏家乘序》宋·濂
## 钦定古今图书集成/明伦汇编/氏族典/第466卷 > 《廖用贤尚友录》 > 《桂氏家乘序》宋·濂

桂本姬姓，鲁公族季孙后也。相传周末有季桢者，与
其弟桂挟策以干诸侯。桢为秦博士，被害。桂惧祸且
及，遂谋诡姓遁身，因即其名，取字异而音画同者，各
命四子为姓，示不忘厥初也。伯子曰桂奕，居幽州，守
坟墓；仲子曰昋突，迁冀南朱虚；叔子曰炅奖，徙齐之
历山；季子曰炔奘，移河南城阳。自后四族流布，多见
诸纪载。或谓眭与“桂”同音，而出眭弘者，固非。或谓东
汉末卫尉昋横分其四子，各系以姓者，亦失之也。奕
之子孙，仍居幽燕。五代之乱，刘仁恭据幽州，兵连祸
结，乃扶携南渡，散居广信、上饶、九江、兴国、池阳、豫章、
成都诸郡，而居信之贵溪者曰仔卿，仕南唐为静边
总辖使，至宋，加检校国子祭酒，兼殿“中侍御史，有功
于世，乡人庙而祀之。”其后人擢科第跻显仕者，凡数
十人。而兴国之永兴，明之慈溪，皆自贵溪分，而慈溪
一族则出于祭酒之孙可昇，亦多由进士入官，至今
支系尢盛。逮我国朝，德称以明经为太子正字，升晋王傅，受知两宫，令望隆蔚。德称从弟仲权擢忠之鄷
都令，孟诚知惠州河源县，复皆以政学闻。仲权家食
时，乃合诸族谱图及行状碑志遗文，釐为九卷，曰《桂
氏家乘》。命德称之子中书舍人慎征予序之。慎尝从
予学，因为撮其枢要，冠于篇端。嗟夫，氏族之学，古昔
所甚重。夹漈郑渔仲著为《通志》，其中二十略，唯氏族
最备。然而墨台氏逃难而改为墨，牛金之子亦因避
害而易为牢，渔仲谨识之而不敢忽，重变古也。予故
特书桂之所出为鲁公族者，其意亦犹是尔。桂氏之
嗣人尚思有以谨其传焉。予既作此序已，客有以秦
之篆、隶与后世正、楷异，未必其画之同，疑出好事者
之傅会。殊不知隶书出于秦之先，而与今之楷书正
类，要不可以此而遽少之也。因并及之。

凌迪知《万姓统谱》。